EUR-Lex - 61996B0060 - EL
Avis juridique important
|
61996B0060
Διάταξη του Πρωτοδικείου (πέμπτο πενταμελές τμήμα) της 3ης Ιουνίου 1997.
-
Merck & Co. Inc., NV Organon και Glaxo Wellcome plc κατά Επιτροπής των Ευρωπαϊκών Κοινοτήτων.
-
Ελεύθερη κυκλοφορία των εμπορευμάτων - Μεταβατικά μέτρα - Πράξη προσχωρήσεως - Μέτρα διασφαλίσεως - Φαρμακευτικά προϊόντα - Προσφυγή ακυρώσεως - Απαράδεκτο.
-
Υπόθεση T-60/96.
Συλλογή της Νομολογίας του Δικαστηρίου 1997 σελίδα II-00849
Περίληψη
Λέξεις κλειδιά
1 Προσφυγή ακυρώσεως - Φυσικά ή νομικά πρόσωπα - Πράξεις που τα αφορούν άμεσα και ατομικά - Απόφαση της Επιτροπής απευθυνόμενη σε κράτος μέλος, με την οποία δεν επετράπη η λήψη μέτρων διασφαλίσεως βάσει του άρθρου 379 της Πράξεως Προσχωρήσεως της Ισπανίας και της Πορτογαλίας - Νομική φύση - Επιχείρηση κάτοχος διπλώματος ευρεσιτεχνίας κατατεθειμένου εντός κράτους μέλους για φαρμακευτικό προϋόν που διατίθεται στο εμπόριο στην Ισπανία - Απαράδεκτο(Συνθήκη ΕΚ, άρθρο 173, εδ. 4· Πράξη Προσχωρήσεως της Ισπανίας και της Πορτογαλίας, άρθρα 47 και 379) 2 Προσφυγή ακυρώσεως - Φυσικά ή νομικά πρόσωπα - Πράξεις που τα αφορούν άμεσα και ατομικά - Απόφαση της Επιτροπής απευθυνόμενη σε κράτος μέλος, με την οποία δεν επετράπη η λήψη μέτρων διασφαλίσεως βάσει του άρθρου 379 της Πράξεως Προσχωρήσεως της Ισπανίας και της Πορτογαλίας - Επιχείρηση κάτοχος διπλώματος ευρεσιτεχνίας κατατεθειμένου εντός κράτους μέλους για φαρμακευτικό προϋόν που διατίθεται στο εμπόριο στην Ισπανία - Συμμετοχή σε περιορισμένο κύκλο επιχειρηματιών τους οποίους αφορά ατομικά η απόφαση - Δεν υφίσταται - Απαράδεκτο (Συνθήκη ΕΚ, άρθρα 30, 36 και 173, εδ. 4· Πράξη Προσχωρήσεως της Ισπανίας και της Πορτογαλίας, άρθρα 47 και 79) 3 Προσφυγή ακυρώσεως - Φυσικά ή νομικά πρόσωπα - Πράξεις που τα αφορούν άμεσα και ατομικά - Απόφαση της Επιτροπής απευθυνόμενη σε κράτος μέλος, με την οποία δεν επετράπη η λήψη μέτρων διασφαλίσεως βάσει του άρθρου 379 της Πράξεως Προσχωρήσεως της Ισπανίας και της Πορτογαλίας - Επιχείρηση κάτοχος διπλώματος ευρεσιτεχνίας κατατεθειμένου εντός κράτους μέλους για φαρμακευτικό προϋόν που διατίθεται στο εμπόριο στην Ισπανία - Υποχρέωση της Επιτροπής να ακούσει τις ενδιαφερόμενες επιχειρήσεις προτού λάβει την απόφαση - Δεν υφίσταται - Απαράδεκτο (Συνθήκη ΕΚ, άρθρο 173, εδ. 4· Πράξη Προσχωρήσεως της Ισπανίας και της Πορτογαλίας, άρθρο 379)
Περίληψη
4 Μια απόφαση της Επιτροπής, που απευθύνεται σε κράτος μέλος και η οποία δεν επιτρέπει στο κράτος αυτό να λάβει, βάσει του άρθρου 379 της Πράξεως για τους όρους προσχωρήσεως του Βασιλείου της Ισπανίας και της Πορτογαλικής Δημοκρατίας, μέτρα διασφαλίσεως προκειμένου να απαγορευθεί η εισαγωγή στο έδαφός του φαρμακευτικών προϋόντων προελεύσεως Ισπανίας, συνιστά πράξη κανονιστικού χαρακτήρα για τις εμπλεκόμενες επιχειρήσεις.Τέτοιες αποφάσεις δεν μπορούν να θεωρηθούν ότι αφορούν ατομικά, από την άποψη των κριτηρίων του άρθρου 173, τέταρτο εδάφιο, της Συνθήκης, τις επιχειρήσεις που είναι κάτοχοι διπλώματος ευρεσιτεχνίας, κατατεθειμένου εντός κράτους μέλους, το οποίο αφορά φαρμακευτικό προϋόν διατιθέμενο στο εμπόριο εντός της Ισπανίας μετά την προσχώρησή της στην Κοινότητα, αλλά κατά χρόνο κατά τον οποίο το προϋόν δεν μπορούσε να προστατεύεται με δίπλωμα ευρεσιτεχνίας στην Ισπανία. Συγκεκριμένα, το γεγονός ότι η έκλειψη της καταστάσεως που απέρρεε από τη μεταβατική περίοδο του άρθρου 47 της Πράξεως Προσχωρήσεως, σύμφωνα με το οποίο ο κάτοχος διπλώματος ευρεσιτεχνίας για φαρμακευτικό προϋόν μπορούσε, μέχρι το τέλος του τρίτου έτους από την εισαγωγή στα νέα κράτη μέλη της δυνατότητας αποκτήσεως διπλώματος ευρεσιτεχνίας για το είδος αυτό των προϋόντων, να επικαλεστεί το δικαίωμα που του παρέχει το δίπλωμα αυτό προκειμένου να εμποδίσει την εισαγωγή και την εμπορία φαρμακευτικών προϋόντων που είχαν διατεθεί στο εμπόριο είτε στην Ισπανία είτε στην Πορτογαλία από τον ίδιο ή με τη συγκατάθεσή του, έχει αρνητικές συνέπειες για την οικονομική κατάσταση των επιχειρήσεων αυτών δεν είναι ικανό να τις εξατομικεύσει, όσον αφορά τις προσβαλλόμενες αποφάσεις, σε σχέση με κάθε άλλον επιχειρηματία. Περαιτέρω, η ιδιότητα του διαδίκου σε εθνική δίκη στην οποία οφείλεται απόφαση του Δικαστηρίου εκδοθείσα στο πλαίσιο προδικαστικής παραπομπής κατά την οποία τέθηκαν ζητήματα συναφή με εκείνα που αφορούν το κύρος πράξεως προσβαλλομένης ενώπιον του κοινοτικού δικαιοδοτικού οργάνου, ιδιότητα την οποία επικαλείται μια από τις εμπλεκόμενες επιχειρήσεις, δεν μπορεί από μόνη της να την εξατομικεύσει, όσον αφορά την πράξη αυτή, δεδομένου ότι κάθε επιχειρηματίας που ανήκει στην ίδια με αυτήν κατηγορία είναι σε θέση να ασκήσει προσφυγή προβάλλοντας τα ίδια ζητήματα ενώπιον εθνικού δικαστηρίου. 5 Οι επιχειρηματίες οι οποίοι πωλούν φαρμακευτικά προϋόντα στην Ισπανία και σε άλλα κράτη μέλη και των οποίων τα πωλούμενα εντός της Ισπανίας προϋόντα προστατεύονται με διπλώματα ευρεσιτεχνίας εντός των λοιπών κρατών μελών δεν ανήκουν σε περιορισμένο κύκλο επιχειρηματιών τους οποίους αφορούν ατομικά, από την άποψη των κριτηρίων του άρθρου 173, τέταρτο εδάφιο, της Συνθήκης, οι αποφάσεις της Επιτροπής που απευθύνονται σε κράτη μέλη και οι οποίες δεν επιτρέπουν στα κράτη αυτά να λάβουν, βάσει του άρθρου 379 της Πράξεως για τους όρους Προσχωρήσεως του Βασιλείου της Ισπανίας και της Πορτογαλικής Δημοκρατίας, μέτρα διασφαλίσεως σχετικά με τα επίμαχα προϋόντα. Συγκεκριμένα, για να μπορεί η ύπαρξη ενός περιορισμένου κύκλου επιχειρηματιών να έχει σημασία ως στοιχείο εξατομικεύσεως των εν λόγω επιχειρηματιών όσον αφορά την προσβαλλόμενη πράξη, πρέπει να συντρέχουν σωρευτικώς τρεις προϋποθέσεις. Πρώτον, οι επιχειρηματίες πρέπει να τελούν σε κατάσταση που να τους χαρακτηρίζει σε σχέση με κάθε άλλον επιχειρηματία τον οποίο αφορά η προσβαλλόμενη πράξη. Δεύτερον, η μεταβολή της καταστάσεώς τους, στοιχείο που τους προσδίδει οριστικά ιδιαίτερο χαρακτήρα κλείνοντας τον εν λόγω περιορισμένο κύκλο, πρέπει να οφείλεται στην έκδοση της προσβαλλομένης πράξεως. Τρίτον, το όργανο το οποίο εκδίδει την προσβαλλόμενη πράξη πρέπει να έχει την υποχρέωση να λάβει υπόψη, κατά την έκδοση της εν λόγω πράξεως, την ιδιαίτερη κατάσταση των επιχειρηματιών αυτών. Οι τρεις αυτές προϋποθέσεις δεν πληρούνται στην προκειμένη περίπτωση. Συγκεκριμένα, όσον αφορά την πρώτη των προϋποθέσεων αυτών, το γεγονός ότι ανήκουν σε περιορισμένη κατηγορία παρασκευαστών φαρμακευτικών προϋόντων δεν μπορεί, από μόνο του, να χαρακτηρίσει μια ιδιαίτερη κατάσταση των επιχειρηματιών αυτών σε σχέση με τους λοιπούς παραγωγούς φαρμακευτικών προϋόντων της ίδιας κατηγορίας. Όσον αφορά τη δεύτερη προϋπόθεση, η μεταβολή της πραγματικής καταστάσεως στην οποία τελούσαν οι επιχειρηματίες μέχρι τη λήξη της μεταβατικής περιόδου του άρθρου 47 της Πράξεως Προσχωρήσεως της Ισπανίας και της Πορτογαλίας δεν αποτελεί συνέπεια της εκδόσεως των προσβαλλομένων αποφάσεων, αλλά της λήξεως της εν λόγω μεταβατικής περιόδου και της συνακόλουθης εφαρμογής των άρθρων 30 και 36 της Συνθήκης. Όσον αφορά, τέλος, την τρίτη προϋπόθεση, η Επιτροπή δεν είναι υποχρεωμένη να λαμβάνει υπόψη την ιδιαίτερη κατάσταση των επιχειρηματιών αυτών, δεδομένου ότι η έκδοση αποφάσεως μη επιτρέπουσας τη λήψη μέτρων διασφαλίσεως δεν έχει ως συνέπεια αιφνίδια μεταβολή των συνθηκών της αγοράς και δεν προκαλεί αποτελέσματα που διαταράσσουν την αγορά και τα οποία είναι σύμφυτα με κάθε μέτρο διασφαλίσεως. 6 Τόσο οι άμεσες όσο και οι έμμεσες σχέσεις με την Επιτροπή που διατηρούν οι επιχειρηματίες οι οποίοι πωλούν φαρμακευτικά προϋόντα στην Ισπανία και σε άλλα κράτη μέλη και των οποίων τα πωλούμενα εντός της Ισπανίας προϋόντα προστατεύονται με διπλώματα ευρεσιτεχνίας εντός των λοιπών κρατών μελών, καθώς επίσης και η συμμετοχή τους στη διαδικασία που οδήγησε στην έκδοση αποφάσεων της Επιτροπής με τις οποίες δεν επετράπη η λήψη μέτρων διασφαλίσεως βάσει του άρθρου 379 της Πράξεως Προσχωρήσεως του Βασιλείου της Ισπανίας και της Πορτογαλικής Δημοκρατίας, δεν είναι ικανές να τους εξατομικεύσουν, όσον αφορά τις εν λόγω αποφάσεις, σε σχέση με κάθε άλλον επιχειρηματία. Συγκεκριμένα, το γεγονός ότι ένα πρόσωπο εμπλέκεται, κατά τον έναν ή τον άλλο τρόπο, στη διαδικασία που οδηγεί στην έκδοση κοινοτικής πράξεως δεν μπορεί να εξατομικεύσει το πρόσωπο αυτό, όσον αφορά την εν λόγω πράξη, παρά μόνον εφόσον έχουν προβλεφθεί για το πρόσωπο αυτό από την ισχύουσα κοινοτική ρύθμιση ορισμένες διαδικαστικές εγγυήσεις. Στο πλαίσιο όμως των κρίσιμων διατάξεων της Πράξεως Προσχωρήσεως, δεν υφίσταται καμία διάταξη σύμφωνα με την οποία η Επιτροπή, πριν από την έκδοση των επίμαχων αποφάσεων, όφειλε να ακολουθήσει διαδικασία στο πλαίσιο της οποίας τα πρόσωπα της κατηγορίας στην οποία ανήκουν οι εμπλεκόμενοι επιχειρηματίες θα είχαν το δικαίωμα προβολής ενδεχομένων δικαιωμάτων ή δικαίωμα ακροάσεως.